CELEX: 32018D1499
Language: el
Date: 2018-10-08 00:00:00
Title: Εκτελεστική απόφαση (EE) 2018/1499 της Επιτροπής, της 8ης Οκτωβρίου 2018, για την τροποποίηση της εκτελεστικής απόφασης (ΕΕ) 2018/954 για τη θέσπιση ορισμένων προστατευτικών μέτρων προκειμένου να προληφθεί η εξάπλωση της πανώλης των μικρών μηρυκαστικών στη Βουλγαρία [κοινοποιηθείσα υπό τον αριθμό C(2018) 6662] (Κείμενο που παρουσιάζει ενδιαφέρον για τον ΕΟΧ)

9.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 253/76
               
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2018/1499 ΤΗΣ ΕΠΙΤΡΟΠΉΣ
         της 8ης Οκτωβρίου 2018
         για την τροποποίηση της εκτελεστικής απόφασης (ΕΕ) 2018/954 για τη θέσπιση ορισμένων προστατευτικών μέτρων προκειμένου να προληφθεί η εξάπλωση της πανώλης των μικρών μηρυκαστικών στη Βουλγαρία
         
            
               [κοινοποιηθείσα υπό τον αριθμό C(2018) 6662]
            
         
         (Το κείμενο στη βουλγαρική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η πανώλη των μικρών μηρυκαστικών (PPR) είναι μια σοβαρή ιογενής νόσος των μικρών μηρυκαστικών, δηλαδή των προβάτων και των αιγών, η οποία μεταδίδεται κυρίως μέσω άμεσης επαφής. Η νοσηρότητα και η θνησιμότητα λόγω της PPR μπορεί να είναι πολύ υψηλές, ιδίως σε περιοχές όπου η PPR εκδηλώνεται για πρώτη φορά, και μπορεί να έχουν σοβαρές οικονομικές επιπτώσεις στον γεωργικό τομέα. Η PPR δεν μεταδίδεται στον άνθρωπο. Η PPR είναι ενδημική σε πολλές χώρες της Αφρικής, της Μέσης Ανατολής και της Ασίας και είναι ιδιαίτερα ανησυχητική για την υγεία και την καλή διαβίωση των ζώων.
                  
               
                     (2)
                  
                  
                     Η οδηγία 92/119/ΕΟΚ του Συμβουλίου (3) θεσπίζει γενικά μέτρα που πρέπει να λαμβάνονται για την καταπολέμηση ορισμένων νόσων των ζώων, συμπεριλαμβανομένης της PPR. Σε αυτά περιλαμβάνονται μέτρα ελέγχου που πρέπει να λαμβάνονται στην περίπτωση υπόνοιας και επιβεβαίωσης της PPR σε εκμετάλλευση. Τα εν λόγω μέτρα ελέγχου περιλαμβάνουν επίσης τη δημιουργία ζωνών προστασίας και επιτήρησης γύρω από τις εστίες και άλλα συμπληρωματικά μέτρα για τον έλεγχο της εξάπλωσης της νόσου.
                  
               
                     (3)
                  
                  
                     Στις 23 Ιουνίου 2018 η Βουλγαρία κοινοποίησε στην Επιτροπή και στα άλλα κράτη μέλη μία εστία PPR σε 3 εκμεταλλεύσεις μικρών μηρυκαστικών, τα ζώα των οποίων βόσκουν μαζί στον δήμο Bolyarovo, στην περιφέρεια Yambol της Βουλγαρίας. Μια δεύτερη εστία κοινοποιήθηκε στις 28 Ιουνίου 2018, στην περιφέρεια Burgas.
                  
               
                     (4)
                  
                  
                     Η Βουλγαρία έλαβε τα μέτρα ελέγχου που προβλέπονται στην οδηγία 92/119/ΕΟΚ, και ιδίως το μέτρο «εξολόθρευσης» των μολυσμένων αγελών, και όρισε ζώνες προστασίας και επιτήρησης γύρω από τις εστίες, όπως προβλέπεται στην εν λόγω οδηγία. Η επιτήρηση έχει εντατικοποιηθεί επίσης στους δήμους που γειτονεύουν με τις πληγείσες ζώνες, καθώς και στους δήμους που βρίσκονται κατά μήκος των συνόρων της Ένωσης με τρίτες χώρες μη απαλλαγμένες από την PPR.
                  
               
                     (5)
                  
                  
                     Προκειμένου να αποτραπεί η εξάπλωση της νόσου σε άλλες περιοχές της Βουλγαρίας, σε άλλα κράτη μέλη και σε τρίτες χώρες, η Επιτροπή, στη συνέχεια, έλαβε πρόσθετα μέτρα με την έκδοση της εκτελεστικής απόφασης (ΕΕ) 2018/954 της Επιτροπής (4) που προβλέπει πρόσθετα προστατευτικά μέτρα και απαγορεύει την αποστολή φορτίων μικρών μηρυκαστικών και τη διάθεση στην αγορά ορισμένων προϊόντων που προέρχονται από μικρά μηρυκαστικά από τους δήμους Bolyarovo και Elhovo της περιφέρειας Yambol και από τους δήμους Sredets, Sozopol, Primorsko, Malko Tarnovo και Tsarevo της περιφέρειας Burgas.
                  
               
                     (6)
                  
                  
                     Μετά την έκδοση της εκτελεστικής απόφασης (ΕΕ) 2018/954, η Βουλγαρία κοινοποίησε στην Επιτροπή άλλες πέντε νέες εστίες ΡPR εντός των απαγορευμένων ζωνών της περιφέρειας Yambol στο εν λόγω κράτος μέλος.
                  
               
                     (7)
                  
                  
                     Στις 18 Σεπτεμβρίου 2018 η Βουλγαρία κοινοποίησε στην Επιτροπή και στα άλλα κράτη μέλη τα αποτελέσματα της ορολογικής επιτήρησης που διεξήγαγε γύρω από τις εστίες ΡPR που είχαν επιβεβαιωθεί προηγουμένως. Σύμφωνα με τα αποτελέσματα της εν λόγω επιτήρησης, έχουν εντοπιστεί ζώα με αντισώματα κατά του ιού της PPR σε εκμεταλλεύσεις που βρίσκονται εντός των απαγορευμένων ζωνών, χωρίς να έχουν αναφερθεί κλινικές εκδηλώσεις της νόσου. Ορισμένες από αυτές τις εκμεταλλεύσεις βρίσκονται πολύ κοντά στα σύνορα μεταξύ αυτών των απαγορευμένων ζωνών και του υπόλοιπου βουλγαρικού εδάφους, όπου δεν έχουν αναφερθεί εστίες PPR μέχρι σήμερα.
                  
               
                     (8)
                  
                  
                     Λόγω της γεωγραφικής θέσης των οροθετικών ζώων και της απουσίας κλινικών εκδηλώσεων είναι αναγκαίο να διευρυνθεί η περιοχή εφαρμογής των πρόσθετων μέτρων προστασίας για την PPR και να εφαρμοστούν πρόσθετα μέτρα προστασίας στο εσωτερικό αυτής της νέας περιοχής, για την απαγόρευση της αποστολής φορτίων μικρών μηρυκαστικών και ορισμένων προϊόντων που προέρχονται από μικρά μηρυκαστικά, προκειμένου να αποφευχθεί τυχόν εξάπλωση της PPR. Συνεπώς, η εκτελεστική απόφαση (ΕΕ) 2018/954 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 3 της εκτελεστικής απόφασης (ΕΕ) 2018/954, παρεμβάλλεται το ακόλουθο άρθρο 3α:
            
               
                  «Άρθρο 3α
                  
                     1.   Η Βουλγαρία απαγορεύει την αποστολή των ακόλουθων εμπορευμάτων εντός των περιοχών που απαριθμούνται στο παράρτημα:
                     
                                 α)
                              
                              
                                 μικρά μηρυκαστικά·
                              
                           
                                 β)
                              
                              
                                 σπέρμα, ωάρια και έμβρυα μικρών μηρυκαστικών.
                              
                           
                  
                     2.   Κατά παρέκκλιση από την απαγόρευση που προβλέπεται στην παράγραφο 1 του παρόντος άρθρου, η αρμόδια αρχή μπορεί να επιτρέπει τις μετακινήσεις μικρών μηρυκαστικών σε προορισμό που βρίσκεται εντός των περιοχών που απαριθμούνται στο παράρτημα, υπό τον όρο ότι η εκμετάλλευση καταγωγής δεν υπόκειται σε κανέναν από τους περιορισμούς που προβλέπονται στην οδηγία 92/119/ΕΟΚ όσον αφορά την πανώλη των μικρών μηρυκαστικών και ότι τα μικρά μηρυκαστικά συμμορφώνονται με τους ακόλουθους όρους:
                     
                                 α)
                              
                              
                                 Όλα τα μικρά μηρυκαστικά στην εκμετάλλευση καταγωγής υποβλήθηκαν σε κλινικό έλεγχο την ημέρα της αποστολής και δεν παρουσίαζαν κανένα κλινικό σύμπτωμα πανώλης των μικρών μηρυκαστικών·
                              
                           
                                 β)
                              
                              
                                 Τα μικρά μηρυκαστικά αποστέλλονται απευθείας σε σφαγείο που ορίζεται από την αρμόδια αρχή και βρίσκεται εντός των περιοχών που απαριθμούνται στο παράρτημα, προκειμένου να σφαγούν αμέσως·
                              
                           
                                 γ)
                              
                              
                                 Τα μικρά μηρυκαστικά υποβλήθηκαν σε διαγνωστική δοκιμασία για την ανίχνευση αντισωμάτων κατά της πανώλης των μικρών μηρυκαστικών με αρνητικά αποτελέσματα το πολύ 7 ημέρες πριν από την ημερομηνία αποστολής·
                              
                           
                                 δ)
                              
                              
                                 Πραγματοποιήθηκε ορολογική έρευνα στην εκμετάλλευση καταγωγής, το πολύ 14 ημέρες πριν από την ημερομηνία αποστολής, που περιλάμβανε δειγματοληψία σε επαρκή αριθμό μικρών μηρυκαστικών για την ανίχνευση τουλάχιστον 5 % οροεπιπολασμού με επίπεδο εμπιστοσύνης 95 %, με αρνητικά αποτελέσματα·»
                              
                           
               
            
         
         
            Άρθρο 2
            Το παράρτημα της εκτελεστικής απόφασης (ΕΕ) 2018/954 αντικαθίσταται από το κείμενο του παραρτήματος της παρούσας απόφασης.
         
         
            Άρθρο 3
            Η παρούσα απόφαση απευθύνεται στη Δημοκρατία της Βουλγαρίας.
         
         
            Βρυξέλλες, 8 Οκτωβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  Οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (ΕΕ L 62 της 15.3.1993, σ. 69.)
         
            (4)  Εκτελεστική απόφαση (ΕΕ) 2018/954 της Επιτροπής, της 4ης Ιουλίου 2018, για τη θέσπιση ορισμένων προστατευτικών μέτρων προκειμένου να προληφθεί η εξάπλωση της πανώλης των μικρών μηρυκαστικών στη Βουλγαρία (ΕΕ L 168 της 5.7.2018, σ. 7).
      
      
         
            ΠΑΡΑΡΤΗΜΑ
            Οι ακόλουθες επαρχίες στη Βουλγαρία:
            
                        —
                     
                     
                        η επαρχία Yambol,
                     
                  
                        —
                     
                     
                        η επαρχία Burgas,
                     
                  
                        —
                     
                     
                        η επαρχία Haskovo.